Mara ta' 38 sena minn Marsaskala sofriet feriti gravi wara li lbieraħ filgħaxija ntlaqtet minn vettura f'Marsaskala stess. Dan wara li l-istess vettura li laqtet il-mara kienet involuta f'żewġ inċidenti fl-istess lokalità. Kollox beda għall-ħabta tas-7.05pm fi Triq Sant Antnin, meta karozza tat-tip Peugeot, misjuqa minn raġel ta' 49 sena, laqtet mutur tat-tip Kymco, misjuq minn Pakistani ta' 28 sena residenti Raħal Ġdid. Wara li tkellem maż-żagħżugħ barrani, is-sewwieq tal-karozza telaq mill-post, filwaqt li Ambulanza ssejħet mill-Pulizija biex il-Pakistani seta' kien assistit. Fortunatament, hu kien iċċertifikat li ma sofra l-ebda feriti. Madwar 10 minuti wara, seħħet ħabta oħra f'Marsaskala stess, din id-darba fi Triq il-Qaliet. Fil-post, il-Pulizija nnutaw diversi vetturi maħbuta, b'waħda minnhom tkun l-istess waħda li kienet involuta fl-inċident mal-mutur. Mill-investigazzjonijiet tal-Pulizija rriżulta li, wara li laqat dawn il-karozzi, is-sewwieq tal-Peugeot saq b'lura u laqat lill-mara, li kienet miexja f'passaġġ. Il-mara marret minn rajha fiċ-Ċentru tas-Saħħa għall-kura, filwaqt li aktar tard ġiet iċċertifikata li qed issofri minn feriti gravi. Min-naħa tiegħu, is-sewwieq tal-karozza qed ikun mitkellem mill-Pulizija, hekk kif aktar investigazzjonijiet għadhom għaddejjin. Ikkummenta //= $special ?>